**רוברט אלפונזו טאפט השלישי** (באנגלית: **Robert Alphonso Taft III**;‏ ‏‏נולד ב־8 בינואר 1942) הוא פוליטיקאי ועורך דין אמריקאי מאוהיו, איש המפלגה הרפובליקנית, שכיהן כמושל אוהיו ה-67 בשנים 1999–2007.
טאפט הוא בן למשפחה שממנה יצאו דמויות רבות בהיסטוריה של הפוליטיקה והממשל האמריקאי. טרם כהונתו כמושל הוא שימש כחבר בית הנבחרים של אוהיו בשנים 1976–1981, כחבר מועצת מחוז המילטון בשנים 1981–1990, וכמזכיר המדינה של אוהיו תחת המושל ג'ורג' ווינוביץ' בשנים 1991–1999. לאחר סיום כהונתו כמושל החל טאפט לעבוד עבור אוניברסיטת דייטון.

ראשית חייו
----------

בוב טאפט נולד בבוסטון, כבנם של הסנאטור רוברט טאפט ג'וניור ושל בלנקה דנקן נואל. סבו מצד אביו היה מנהיג הרוב בסנאט רוברט טאפט. סבא-רבא מצד אביו היה נשיא ארצות הברית ונשיא בית המשפט העליון של ארצות הברית ויליאם הווארד טאפט. סבא-רבא-רבא מצד אביו היה התובע הכללי ומזכיר המלחמה של ארצות הברית אלפונזו טאפט.

טאפט גדל בסינסינטי, שם הוא למד בבית הספר היסודי המחוזי עד שנתו התשיעית בבית הספר וסיים את חוק לימודיו בבית הספר התיכון הפרטי בקונטיקט שקרוי על שם רב-סבו, ויליאם האוורד טאפט. הוא המשיך את לימודיו באוניברסיטת ייל, שם הוא היה חבר האגודה הפוליטית של האוניברסיטה, וב-1963 סיים את לימודיו לתואר בוגר אוניברסיטה בפוליטיקה וממשל. לאחר סיום לימודיו ועד 1965 הוא היה מתנדב בחיל השלום בטנזניה. בהמשך הוא למד בבית הספר למנהל ציבורי ויחסים בינלאומיים על שם וודרו וילסון באוניברסיטת פרינסטון, שם הוא השלים לימודי תואר מוסמך אוניברסיטה בפוליטיקה וממשל ב-1967. ב-1976 הוא קיבל תואר במשפטים מהקולג' למשפטים של אוניברסיטת סינסינטי.

ראשית הקריירה הפוליטית
----------------------

בשנים 1976–1981 כיהן טאפט כחבר בית הנבחרים של אוהיו מטעם המפלגה הרפובליקנית. לאחר מכן ועד 1990 הוא שימש כחבר מועצת מחוז המילטון. ב-1986 הוא התמודד ללא הצלחה בבחירות למשרת סגן מושל המדינה כעמיתו למרוץ של המושל לשעבר ג'ים רודס. ב-1990 נבחר טאפט כמזכיר המדינה של אוהיו, לאחר שניצח בבחירות את מזכיר המדינה המכהן, הדמוקרט שרוד בראון. ב-1994 הוא נבחר לכהונה נוספת בתפקיד לאחר שניצח בבחירות את מועמד הדמוקרטים דן בריידי.

מושל אוהיו
----------

ב-1998 נבחר טאפט כמושל אוהיו לאחר שניצח בבחירות את מועמד הדמוקרטים לי פישר ברוב של 50 אחוזים מול קולות הבוחרים מול 45 האחוזים שהצביעו עבור פישר. בבחירות לכהונה שנייה, שהתקיימו ב-2002, הוא ניצח את מועמד הדמוקרטים טים הייגן ברוב של 58 אחוזים מקולות הבוחרים מול 38 האחוזים שהצביעו עבור הייגן.

### החזית השלישית

תוכנית "החזית השלישית" (Third Frontier), שהחלה בתקופת ממשלו של טאפט, נחשבת להצלחה כבירה בהצעדתה של כלכלת אוהיו אל המאה ה-21. התוכנית מתמקדת בהקצאת תקציבים למיזמי מחקר, פיתוח ומסחור של תעשיות ומוסדות ההנדסה הביו-רפואית, האנרגיה החלופית ותעשיות ההנעה המתקדמת, בנוסף למיזמים נוספים. בשנים 2003–2008 השקיעה התוכנית סכומים של 681 מיליון דולר, שהניבו החזר השקעה של 6.6 מיליארד דולר ויצרו 41,300 משרות.

### גביע המושל

בתקופת כהונתו של טאפט כמושל, הוענק לאוהיו גביע המושל (Governor's Cup) פעמיים, ב-2003 וב-2006. פרס זה, שמוענק על ידי המגזין Site Selection, ניתן למדינה שמושכת אליה את המספר הרב ביותר של עסקים שהיקף פעילותם הוא מעל מיליון דולר, מעסיקים מעל 50 עובדים, או שמרחיבים את בנייניהם ביותר מ-20,000 רגל (1860 מ"ר) במהלך אותה שנה.

### המרכז לתאי גזע ולרפואה רגנרטיבית

ב-2003 העניקה מדינת אוהיו סכום של 19.4 מיליון דולר להקמת המרכז לתאי גזע ולרפואה רגנרטיבית. טאפט העביר את הסכום באופן אישי למכון השוכן בקליבלנד. ב-2006 העבירה המדינה 8 מיליון דולר נוספים מתוכנית המחקר והמסחור הביו-רפואי שלה, שממשלו של טאפט הקים במסגרת תוכנית החזית השלישית. ב-2009 הוכר המרכז כגוף מוביל אזורי, הקים ארבע חברות בת, ניהל 51 ניסויים קליניים, טיפל ביותר מ-250 מטופלים באמצעות תאי גזע בוגרים, וטיפול ב-60 מטופלים נוספים באמצעות שיטות טיפול אחרות.

### חינוך

בתחילה כהונתו של טאפט כמושל, התמודדה אוהיו עם משבר במערכת החינוך, כאשר כמחצית מהתלמידים נכשלו במבחני חובה. מיזם "הבנייה מחדש של בתי הספר של אוהיו" (Rebuilding Ohio Schools) של טאפט, היה מיזם שאפתני שבו הושקעו 10 מיליארד דולר במשך 12 שנים בבניית בתי ספר חדשים. ממשל טאפט ניהל בסופו של דבר את הגידול הרב ביותר במימון מערכת החינוך בהיסטוריה של המדינה. על פי מחלקת החינוך של ארצות הברית, הישגי התלמידים באוהיו השתפרו במהלך תקופת כהונתו של טאטפט, כולל ציוני המתמטיקה של תלמידי כיתות ד' וח', ועליית ציוני התלמידים מעל הממוצע הלאומי בכל המקצועות. מספרם של התלמידים שסיימו את לימודיהם בבית הספר התיכון גדל, ובשנת הלימודים 2006–2007 עלה שיעור התלמידים המצטיינים במדעים בכיתה ח' בשיעור הגבוה ביותר בכל ארצות הברית.

טאפט חתם על חוק שעל פיו נפתחה תוכנית פיילוט למלגות לבחירה חינוכית באוהיו, שהרחיבה את אפשרויות הבחירה של התלמידים בבתי ספר כושלים, ואת תוכנית המענקים להזדמנויות ללמידה בקולג', שהרחיבה את המענקים ל-11,000 סטודנטים חדשים.

### רפורמת תביעות הנזיקין

בינואר 2003 חתם טאפט על חוק שהגביל את הנזקים הלא כלכליים בתביעות על פציעות. החוק הגביל נזקים כאלו ל-350,000 דולר וקבע תקופת התיישנות עליהם. בינואר 2005 חתם טאפט על חוק שהוצע על ידי הסנאטור סטיב סטייברז, שקבע מגבלה נוספת על תביעות נזיקין.

### חיילים משוחררים

בדצמבר 2000 חתם טאפט על חוק שקבע כי הכביש הבין-מדינתי מספר 76 ייקרא "כביש הזיכרון למסדר הצבאי של לב הארגמן". ביולי 2001 הוא חתם על חוק שהתיר לבית הספר המחוזיים להעניק תעודת בגרות לוותיקי מלחמת העולם השנייה שנקראו לשירות צבאי לפני שקיבלו את התעודה. בנובמבר אותה שנה, עם תחילת המלחמה העולמית בטרור, חתם טאפט על חוק התשלומים הצבאיים, שהגן על הטבותיהם של עובדי המדינה שנקראו לשירות צבאי מלא. ב-2003 הוא חתם על חוק שהוגש על ידי הסנאטור סטיב סטייברז, שנתן ארכה נוספת לחיילים בשירות פעיל לשלם את מיסי הרכוש שלהם ללא חיוב בריבית פיגורים. ב-2004 חתם טאפט על חוק לשינוי שמו של "כביש מייקל א. פוקס" ל"כביש ותיקי המלחמה של מחוז באטלר", והכריז על חודש נובמבר כחודש "העסקת החיילים המשוחררים" באוהיו.

ב-2005 חתם טאפט על חוק להקמת קרן רווחה לחיילים פצועים, שהתיר למשלמי המיסים לתרום חלק מהחזרי המס שלהם לסיוע למתן מענקים לחיילים פצועים. ב-2006 הוא ביצע פעולת שתדלנות מוצלחת, יחד עם אחרים, להוביל להצטרפות חיל האוויר המלכותי ההולנדי (אנ') לאימוני המשמר הלאומי האווירי של אוהיו בספרינגפילד. טאפט חתם על מספר רב של חוקים נוספים שהרחיבו את ההטבות לאנשי הצבא, וב-2006 הוענקה לו מדליית ההצטיינות על שם צ'ארלס דיק של אגודת המשמר הלאומי של ארצות הברית.

רעייתו של טאפט, הופ, פתחה את יוזמת "העורף של אוהיו", שהיא מסד נתונים מקוון על עסקים וגופי צדקה שמעניקים הנחות ושירותים לחיילים המשוחררים.

### תשתיות כבישים

ב-2003 חשף טאפט את "תוכנית המשרות והקדמה" שלו, שעלותה הייתה 5 מיליארד דולר בפריסה על פני עשר שנים לשיפוץ הכבישים והדרכים של אוהיו. בין המיזמים הבולטים היו מיזם הכביש העוקף של וילמינגטון בעלות של 97 מיליון דולר, מיזם כביש הטבעת הפנימי של קליבלנד בעלות של מיליארד דולר, וגשר בטולידו בעלות של 220 מיליון דולר.

### מיסים

ב-2003 חתם טאפט על חוק להעלאת המיסים הגדולה ביותר בהיסטוריה של אוהיו, שכללה מס מכירות זמני לשנתיים בשיעור של אחוז אחד שהכניס 2.9 מיליארד דולר במהלך השפל הכלכלי הלאומי. ב-2005 הוא חתם על חוק לרפורמה כללית במיסוי, כולל קיצוץ במס ההכנסה בשיעור של 21 אחוזים במשך חמש שנים, הפחתת מס המכירות בחצי אחוז, ביטול מס זיכיונות התאגידים במשך חמש שנים, וביטול מס רכוש במשך ארבע שנים.

### תוכנית לאנרגיה חלופית

ב-2001 נפגש טאפט יחד עם אישים אחרים מאוהיו בקליבלנד כדי להעביר קריאה מאוחדת לקונגרס להעניק מימון למרכז המחקר על שם גלן של נאס"א, שניהל מיזמי מחקר שכללו אנרגיה חלופית ויעילה יותר, ולקבוע את נאס"א כגוף המוביל במחקר הביו-טכנולוגי. ב-2005 הורה טאפט שמחלקת התחבורה של אוהיו תעשה שימוש במיליון גלונים (3,800 מ"ק) של ביו דיזל B-20 וב-30,000 גלונים (110,000 ליטרים) של אתנול E85 בשנה, תוך בחירת כלי רכב עם מערכת דלק גמישה ברכישותיה. מחלקת התחבורה עשתה שימוש בדלקים חלופיים מאז 1999, ובעת הכרזתו זו של טאפט כבר היו בשימושה 193 כלי רכב כאלה. טאפט גם הורה שמאגרי אתנול ייבנו בכל האתרים החדשים של מחלקת התחבורה. בהמשך אותה שנה האיץ טאפט בקונגרס להרחיב את הטבות המס לכל אלו שיתקינו תחנות תאי דלק. כחלק מתוכנית החזית השלישית של אוהיו, אושרו כבר 100 מיליון דולר במענקים למחקר תאי דלק.

בראשית 2006 הכריז טאפט על "תוכנית הפעולה לאנרגיה" שכללה הכפלת השימוש באתנול E85 בצי הרכב של המדינה מ-30,000 גלונים ל-60,000 גלונים, הגדלת השימוש בביו דיזל בצי הרכב המדינתי ב-100,000 גלונים לשנה, תוך כדי מתן הוראה לרכישת כלי רכב עם מערכת דלק גמישה בלבד עבור צי הרכב המדינתי, והקצאת 3.6 מיליון דולר מהקרן להלוואות אנרגיה להפיכת בנייני המדינה ליעילים מבחינה אנרגטית. התוכנית גם ייעדה 25 מיליון דולר מהקרן להלוואות אנרגיה לשימוש במשך חמש שנים עבור חברות לייצור טורבינות רוח, והקצאת 1.2 סנט לכל קילוואט שעה שיופק על באמצעות אנרגיית רוח. טאפט קרא לתוכנית פיילוט להפקת דלק סילוני מפחם, העברת המידע הגאולוגי של אוהיו על משאבי דלק מאובנים לפורמט דיגיטלי, ואישור מחודש של מחויבות המדינה ל-FutureGen, יוזמת פחם נקי.

בין השנים 1998–2007 קצב צמיחת מגזר התעשייה הירוקה של אוהיו היה הרביעי בכל ארצות הברית ועמד על 7.3 אחוזים.

### יוזמת הימות הגדולות

טאפט הקדיש זמן משמעותי במהלך כהונתו כמושל לקידום הימות הגדולות, כולל פעולות שתדלנות בקונגרס למימון המוקדש למיזמי שיקום, וחתימה על אמנות יחד עם 8 מדינות ארצות הברית ו-2 פרובינציות קנדיות לשימור האזור. אמנות אלו כללו את "אסטרטגיית השימור וההגנה של הימות הגדולות", שקראה להשקעה של 20 מיליארד דולר בניקוי וחידוש הימות, "ההסכם למשאבי מים יציבים של הימות הגדולות ואגן נהר סנט לורנס", שכוון למנוע נזקים חדשים באזור, ו"הברית המשותפת למשאבי מים יציבים של הימות הגדולות ואגן נהר סנט לורנס". ב-2001 הסכים טאפט ל-Annex 2001, תוספת ל"הסכם הימות הגדולות". ב-2008 הוא הצטרף למועצת המנהלים של "ברית הימות הגדולות" כדי לסייע לקידום יישום יעיל של ההסכם.

### חוק אמי

במאי 2005 חתם טאפט על חוק שנודע בכינוי "חוק אמי", שהחמיר את ההגבלות על שחרור בערבות לחשודים באלימות במשפחה.

### ביקורת

#### נשיאת נשק סמויה

בפברואר 2006 הטיל טאפט וטו על הצעת חוק שעברה בשני בתי המחוקקים של אוהיו להסרת סעיף "הגלוי לעין" בחוק נשיאת הנשק הסמויה של המדינה. הצעת החוק גם מנעה מהעיתון The Plain Dealer מלפרסם את השמות והכתובות של מחזיקי הרישיון. על כל פנים, סעיף זה התקבל בסופו של דבר כאשר עקפה האספה הכללית את הווטו, המקרה הראשון של עקיפת וטו באוהיו לאחר 30 שנה.

#### כלכלה

על טאפט נמתחה ביקורת במהלך כהונתו כמושל על כך שהתיר להגדיל את ההוצאות ואת המיסים באוהיו. המבקרים טענו גם שטאפט היה אחראי על ההאטה של כלכלת אוהיו באותה תקופה, על אף מדיניות הסחר הפדרלית שיצאה מכלל שליטה, וכתוצאה מכך איבדו 13,432 אנשים את מקום עבודתם רק בשל משבר הסחר העולמי ב-2006, ו-71,242 משרות אבדו בין השנים 1995–2006. נתונים אלו התבססו על המספרים של תוכנית הסיוע להתאמות הסחר (Trade Adjustment Assistance), שבשל הסטנדרטים המחמירים שלה היא לא מחשיבה את כל המשרות שאכן אבדו לסחר הבינלאומי.

#### עונש מוות

בתקופת כהונתו של טאפט הונהג מחדש עונש המוות באוהיו. בתקופות כהונתו הוצאו להורג 24 נידונים באמצעות זריקת רעל, ובכך הייתה אוהיו למדינה הראשונה שבה מספר ההוצאות להורג היה גבוה בהשוואה לאלו שבמדינות הדרום. מנגד, המתיק טאפט עונש מוות אחד.

#### האגודה הלאומית לביטול חוקי ההפלות נגד טאפט

טאפט היה נתון לתביעה פדרלית ב-2005, "האגודה הלאומית לביטול חוקי ההפלות נגד טאפט" (NARAL v. Taft), בעקבות החלטתו לאפשר את מכירתן של לוחיות רישוי עם הכיתוב "בחר בחיים" (Choose Life, לוחיות רישוי שניתן לרכוש במדינות רבות בארצות הברית עם כיתוב זה שמהווה הבעת דעה נגד הפלות מלאכותיות), ושהתקבולים ממכירת לוחיות אלו נועדו לגייס תרומות למרכזי משברי הריון ומרכזי אימוץ. לוחיות אלו נחשבו על ידי האיגוד האמריקאי לחירויות אזרחיות כאפליה על בסיס השקפת עולם, ובכך נוגדות את חוקת ארצות הברית. בית המשפט המחוזי באוהיו דחה את התביעה של האיגוד, ובהמשך הם משכו את עתירתם מבית המשפט הפדרלי השישי לערעורים של ארצות הברית (אנ').

#### שערוריית קוינגייט

במהלך תקופות כהונתו של טאפט כמושל, השקיע המשרד לפיצויי עובדים של אוהיו (BWC) מאות מיליוני דולרים בהשקעות בלתי קונבנציונליות בעלות סיכון שנוהלו על ידי תומכי המפלגה הרפובליקנית שהעבירו תרומות גדולות למסעות הבחירות של פקידי ממשל בכירים במדינה. אחת ההשקעות הייתה השקעה במטבעות נדירים, שנוהלה על ידי מגייס התרומות והפעיל הפוליטי במפלגה טום נו, והובילה לבדיקה מדוקדקת בשל אובדן של שני מטבעות שערכן היה יותר מ-300,000 דולר. בחקירה נוספת נחשף שהשקעות נוספות בגיבוי המדינה בשווי של 10 עד 12 מיליון דולר אבדו גם הן ושרק 13 מיליוני דולרים מתוך 50 מיליוני הדולרים של ההשקעה הראשונית היו בנמצא. טום נו הורשע בניהול מיזם בלתי חוקי, בגנבת 13 מיליוני דולרים, ובניהול פנקסנות כפולה. טאפט ונו קיימו יחדיו 45 סבבי משחק גולף, שלא דווחו, וכתוצאה מכך הורשע גם טאפט על קבלת מתנות לא מדווחות.

### הרשעה בפלילים

ב-1996 העבירה האספה הכללית של אוהיו, שנשלטה אז על ידי המפלגה הרפובליקנית, חוק שקבע שמדינת אוהיו תשקיע כספים אך ורק באיגרות חוב. מגוון של מנהלי קרנות וברוקרים הציע אז את שירותיהם.

ב-1999 הוציא טאפט צו מושל שחברי הקבינט שלו, עוזריהם וחברי סגל הממשל הבכיר יעברו הדרכה בענייני אתיקה של ארבע שעות מדי שנתיים.

ב-2001 הבהירה ועדת האתיקה של אוהיו שכל סבב משחק גולף שעלותו תשולם על ידי לוביסטים, שהתשלום עבורו יעלה על 75 דולר, חייב להיות מדווח. טאפט הצהיר שהוא לא היה מודע להבהרה זו עד 2005, לאחר שהדבר צץ בדיווחי התקשורת בנוגע לשערוריית קוינגייט. בשאלון שמילא ב-2003 לקראת מינוי אפשרי לוועדת כביש האגרה של אוהיו, ציין תואמס נו, שהיה אז בעיצומה של חקירת שערוריית קוינגייט, שמעולם לא היו לו עסקים עם המדינה, אף על פי שהדבר לא היה נכון. טאפט עצמו יידע את הוועדה על כשל אפשרי בגילוי של עובדות אלו, והציע את שיתוף הפעולה שלו בתיקון המצב באמצעות פתיחה בחקירה.

ב-17 באוגוסט 2005 הוגש אישום נגד טאפט בארבעה סעיפי אישום על כך שלא דיווח על סבבי גולף ששולמו על ידי לוביסטים, וכן על כמה מתנות בלתי מדווחות. ב-Associated Press דווח שהשווי הכולל של לפחות 52 מתנות לא מדווחות הגיע לכ-5,800 דולר, שכללו:

1. שתי מתנות בלתי מדווחות שכללו משחק גולף עם תומאס נו, מגייס תרומות רפובליקני שהיה אז תחת חקירה, ומאוחר יותר הורשע על העברת 50 מיליון דולר בהשקעה מכספי המדינה במטבעות נדירים, והעברת שני מיליון דולר לשימוש אישי. טאפט טען על טום נו ש"הוא שיטה באנשים מהקצה האחד של אוהיו לקצה השני שלה".

2. שש מתנות בלתי מדווחות כולל סבבי גולף עם האסטרטג הפוליטי, קורט סטיינר, ועם רוברט מאסי, נשיא Chemical Abstracts Service‏ (CAS), ששוויים הגיע ל-700 דולר. טאפט ביצע מאוחר יותר פעולות שתדלנות מול מחלקת הבריאות ושירותי האנוש של ארצות הברית למניעת נקיטת צעדים שיגבירו את התחרות מול CAS.

3. מתנות בלתי מדווחות כולל ארוחת ערב וכרטיסים למשחק הוקי קרח של קולומבוס בלו ג'אקטס שהתקבלו מג'רי ג'ורגנסון, מנהל בכיר בחברה Nationwide Mutual Insurance Company.

4. ספר ויצירת אמנות מאת הקונסול הכללי של הרפובליקה העממית של סין בשווי של 100 דולר.

5. תצלום ומדליה ממוסגרת מהמרכז לאספקה ביטחונית בשווי של 85 דולר.

6. תיק ולבוש בשווי של 119 דולר מאת לשכת הסחר האזורית של יאנגסטאון-וורן.

הייתה זו הפעם הראשונה בה מושל אוהיו הואשם בפלילים בעת כהונתו.

בדיון שהתקיים בבית המשפט של מחוז פרנקלין בקולומבוס ב-18 באוגוסט, הודיע טאפט כי "אינו מעוניין להשיב" (no contest) על האשמה, ונקנס ב-4,000 דולר בתוספת הוצאות בית המשפט. השופט מארק פרוליק גם הורה לטאפט להביע התנצלות בפני תושבי אוהיו ובפני עובדי המדינה. טאפט צוטט לאחר פסק הדין באומרו "אני מביע את התנצלותי הכנה מכל הלב, ואני מקווה שהאנשים יבינו ששגיאות אלו, על אף היתם שגיאות מרכזיות ובעלות חשיבות, נעשו שלא מתוך כוונה תחילה, ואני מקווה ומתפלל שהם יקבלו את התנצלותי. במהלך הקראת פסק הדין צוין שלזכותו של טאפט עמדה קריירה נטולת פגמים של 30 שנה כפקיד ציבור.

בחקירה נוספת מטעם המפלגה הרפובליקנית על נו נחשף שמטבעות בשווי של 10 עד 12 מיליון דולר אבדו ושניתן היה לקחת בחשבון רק 13 מיליון דולר מ-50 מיליון הדולר של ההשקעה המקורית. טום נו הורשע בניהול מיזם פלילי, גנבת 13 מיליון דולר מכספי הקרן וניהול פנקסנות כפולה.

בסופו של דבר השקיע המשרד לפיצויי עובדים של אוהיו מאות מיליוני דולרים בסיכון גבוה בהשקעות בלתי קונבנציונליות שנוהלו על ידי אנשים שהיו קשורים למפלגה הרפובליקנית שתרמו תרומות גדולות למסעות הבחירות של פקידי ממשל רפובליקנים בכירים.

הרשעתו של טאפט הייתה עילה על פי חוקת אוהיו להליך הדחה והעברתו מתפקידו על ידי האספה הכללית של אוהיו. על כל פנים הליך הדחה לא נפתח וטאפט נותר לכהן בתפקידו כמושל עד תום תקופת כהונתו השנייה.

בנוסף לעונש הפלילי, ספג טאפט ב-27 בדצמבר 2006 נזיפה מבית המשפט העליון של אוהיו על קבלת המתנות וסבבי הגולף בעלות כוללת של יותר מ-6,000 דולר מבלי לדווח עליהם. הנזיפה צורפה לרישיון עריכת הדין של טאפט באוהיו.

לאחר הרשעתו קרא טאפט לאסור על פקידי ממשל בדרג ניהולי לקבל מתנות מכל סוג שהוא מלוביסטים.

בעקבות ההרשעה צנח אחוז התמיכה בטאפט ל-6.5 אחוזים על פי סקר דעת קהל מסוף נובמבר 2005 שנערך על ידי ג'ון זוגבי, שהיה אחוז התמיכה הנמוך ביותר שניתן אי פעם לפוליטיקאי בארצות הברית. סקר דעת קהל של SurveyUSA שנערך באותו חודש נתן לטאפט 18 אחוזי תמיכה. מאמר במגזין טיים מסוף 2005 נקב בשמו של טאפט כאחד משלושת המושלים הגרועים ביותר בארצות הברית.

בשל הגבלת כהונה, היה טאפט מנוע מלהתמודד על כהונה שלישית רצופה כמושל. על פי בסיס הנתונים של אוניברסיטת קרוליינה הצפונית בצ'אפל היל, טאפט היה המושל הכי פחות פופולרי בהיסטוריה של אוהיו. חוסר הפופולריות של טאפט תרמה להישגים העיקריים של המפלגה הדמוקרטית בבחירות של 2006, כולל תבוסתו של הרפובליקני קן באקוול לדמוקרט טד סטריקלנד בבחירות לבחירת מחליפו של טאפט.

לאחר כהונתו כמושל
-----------------

לאחר תום כהונתו כמושל, נסעו טאפט ורעייתו בפברואר 2007 לטיול בטנזניה, שם הוא שירת בעבר כמתנדב בחיל השלום. טאפט אמר שהטיול הפיח בו רוח חיים ושהבניין בו הוא לימד והתגורר ארבעים שנה קודם לכן עדיין היה שם.

באוגוסט אותה שנה הצטרף טאפט לאוניברסיטת דייטון כעמית מחקר בכיר למצוינות חינוכית. תפקידו הוא לסייע לאוניברסיטה להשיק את המרכז למצוינות חינוכית, שמעודדת סטודנטים ללמוד מדעים, טכנולוגיה, הנדסה ומתמטיקה.

בנובמבר 2008 הצטרף טאפט למועצת המנהלים של "ברית הימות הגדולות" כדי לסייע לקידום היוזמות החינוכיות והפוליטיות על הימות הגדולות, כמו "הברית המשותפת למשאבי המים של הימות הגדולות ואגן סנט לורנס", שפעילותה החלה במהלך כהונתו כיושב ראש מועצת מושלי הימות הגדולות.

טאפט הוא חבר במועצת המנהלים של הארגון Battelle for Kids, שהוא ארגון ללא כוונת רווח לקידום החינוך באמצעות תמיכה במחנכים שעובדים עמם מדי יום. הוא גם חבר בארגון ללא כוונת רווח להפחתת המרכיב הכספי בפוליטיקה Issue One.

קישורים חיצוניים
----------------

ויקישיתוף מדיה וקבצים בנושא **בוב טאפט** בוויקישיתוף
* בוב טאפט באתר אגודת המושלים הלאומית (באנגלית)
* בוב טאפט באתר The Political Graveyard (באנגלית)
* בוב טאפט באתר Children's Defense Fund Ohio (באנגלית)

הערות שוליים
------------

1. ↑  Taft, Bob, Better Angels of Our Nature, University of Dayton website. Text of remarks by former Ohio Governor Bob Taft at The Ohio State University's Peace Corps anniversary commemorative salute, March 1, 2011.
2. ↑  "Ohio Third Frontier creates $6.6 billion in economic impact, 41,300 jobs", Med City News.
3. ↑  "Ohio Remains Nation's No. 1 Choice for Business Development", Reuters
4. ↑  "New Bone Graft Product Based On Stem Cell Technology" Archived March 23, 2010, at the Wayback Machine, Cleveland Clinic
5. ↑  "Cleveland quietly becoming leader in adult stem cell industry" Archived August 23, 2009, at the Wayback Machine, Cleveland Plain-Dealer
6. ↑  "Area School Next For New Building Funding" Archived June 10, 2007, at the Wayback Machine, Marion Online,
7. ↑  "Public High School Graduates", U.S. Census
8. ↑  "% of Students Above Advanced Grade 8 Science" Archived May 19, 2009, at the Wayback Machine, State Master
9. ↑  Shadya Yazback, chool Financing in Ohio Y School Financing in Ohio Yesterday, Today and T y and Tomorrow: Searching for a "Thorough and Efficient" System of Public Schools, Case Western Reserve Law Review, Volume 57, Issue 3, p. 709.
10. ↑  "Ohio Tort Reform. A Roadmap for Success?" Archived July 14, 2011, at the Wayback Machine, Metropolitan Corporate Counsel
11. ↑  "Helping Our Guardians" Archived February 17, 2012, at the Wayback Machine, Ohio Department of Transportation Newsletter
12. ↑  "Employers encouraged to Hire a Veteran in November" Archived August 28, 2009, at the Wayback Machine, Ohio Department of Family Services
13. ↑  "Tax Filing Delivers" Archived August 3, 2009, at the Wayback Machine, State of Ohio
14. ↑  "Springfield Air National Guard unit to announce new mission" Archived August 24, 2009, at the Wayback Machine, Ohio National Guard
15. ↑  "Ohio National Guard to Honor Governor Taft with Medal of Merit" Archived August 24, 2009, at the Wayback Machine, Ohio National Guard
16. ↑  "Jobs and Progress Plan" Archived February 17, 2012, at the Wayback Machine, Ohio Department of Transportation
17. ↑  "Taft Announces Start of Wilmington Bypass Project" Archived February 17, 2012, at the Wayback Machine, Ohio Department of Transportation
18. ↑  "Taft announces highway plan" Archived June 7, 2011, at the Wayback Machine, Cleveland Plain-Dealer
19. ↑  "Veterans' Glass City Skyway". Ohio Department of Transportation.
20. ↑  "Former Senator Glenn, Governor Taft, Senators DeWine and Voinovich, John Lewis, John Ryan and Dennis Eckart call on community to lobby for NASA Glenn Research Center funding", Space Ref
21. ↑  "Ohio Governor Mandates DOT to use B20 and E85 Biofuels", Green Car Congress
22. ↑  "Taft urges fuel cell tax credit", Cincinnati Biz Journals
23. ↑  "Taft Announces Energy Action Plan" Archived July 13, 2010, at the Wayback Machine, National Association of State Departments of Agriculture
24. ↑  "Jobs in green industries in Ohio", Cleveland Plain-Dealer
25. ↑  "Gov. Taft Urges Congress to Fund Great Lakes Restoration", High Beam
26. ↑  "U.S. Canadian Officials Sign Great Lakes Water Pact", Environmental News Network
27. ↑  "Great Lakes Pacts Would Boost Jobs" Archived December 18, 2010, at the Wayback Machine, Michigan Land Use Institute
28. ↑  Fraysure, Jonathan (August 29, 2005). "House Bill 29, Amy's Law, officially goes into effect Friday". maysville-online. The Ledger Independent. Archived from the original on February 5, 2018.
29. ↑  Valentine, Matt (March 6, 2014). "Disarmed: How Cities Are Losing the Power to Regulate Guns". The Atlantic.
30. ↑  Courier Electronic Edition: Editorial Archived November 20, 2006, at the Wayback Machine
31. ↑  "International Trade and Job Loss in Ohio 2007" Archived July 24, 2011, at the Wayback Machine, Policy Matters Ohio
32. ↑  "ACLU Ends Legal Challenge Against Ohio "Choose Life" License Plate", Liberty Counsel
33. 1 2  State of Turmoil: The Coingate Scandal, THE BLADE.
34. 1 2 3  "Taft Said He Didn't Know Golf Gifts Needed Reporting Archived June 7, 2011, at the Wayback Machine", Cleveland Plain-Dealer
35. ↑  "Candidate says Taft should resign" Archived June 7, 2011, at the Wayback Machine, Cleveland Plain-Dealer
36. ↑  "Governor Pleads To Charges" Archived May 12, 2006, at the Wayback Machine Marion Online Newspaper, August 8, 2005; "Taft calls for limits on gifts" Archived March 2, 2006, at the Wayback Machine by Jim Siegel, The Columbus Dispatch, February 10, 2006
37. ↑  Kirkpatrick, Christopher D.; Eder, Steve (August 17, 2005). "Taft is first Ohio governor to be charged with crimes in office". The Toledo Blade. Archived from the original on November 27, 2005.
38. ↑  Taft Admits Ethics Violations, Washington Post
39. ↑  Decision of Ohio Supreme Court Archived June 27, 2007, at the Wayback Machine Ohio Supreme Court, December 27, 2006
40. ↑  Ohio Gov. Taft Reprimanded Over Ethics By Andrew Welsh-Huggins, The Associated Press, December 27, 2006
41. ↑  "Taft Calls For Limits On Gifts", High Beam
42. ↑  Taft's approval ratings sink into single digits, Only 6.5% back governor, poll says By Jim Tankersley, The Toledo Blade, November 29, 2005
43. ↑  Time names the five best governors Time, November 13, 2005
44. ↑  Milasincic, Adam. "Polls: Taft is least popular Ohio governor ever". KentWired.com.
45. ↑  Peace Corps Online - 2007.03.13: March 13, 2007: Headlines: Figures: COS - Tanzania: Politics: State Government: Return to our Country of Service - Tanzania: The Post-Standard: Taft said he spoke some Swahili and the buildings where he taught and lived 40 years earlier were still there.
46. ↑  Bob Taft - University of Dayton
47. ↑  "Gov. Bob Taft (R-OH) joins the ReFormers Caucus". Issue One.

| מושלי אוהיו אוהיואוהיו |
| --- |
| 

|  |  |
| --- | --- |
| אדוארד טיפין • תומאס קירקר • סמואל הנטינגטון • ריטרן ג'. מגז הבן • עותניאל לוקר • תומאס וורת'ינגטון • אית'ן אלן בראון • אלן טרימבל • ג'רמיה מורו • אלן טרימבל • דנקן מקארתור • רוברט לוקאס • ג'וזף ואנס • וילסון שאנון • תומאס קורווין • וילסון שאנון • תומאס בארטלי • מרדכי בארטלי • ויליאם בב • סיברי פורד • רובן ווד • ויליאם מדיל • סלמון צ'ייס • ויליאם דניסון • דייוויד טוד • ג'ון ברף • צ'ארלס אנדרסון • ג'ייקוב דולסון קוקס • רתרפורד הייז • אדוארד פולנסבי נויס • ויליאם אלן • רתרפורד הייז • תומאס ל. יאנג • ריצ'רד בישופ • צ'ארלס פוסטר • ג'ורג' הודלי • ג'וזף פורקר • ג'יימס קמפבל • ויליאם מקינלי • אייסה בושנל • ג'ורג' נאש • מיירון הריק • ג'ון פטיסון • אנדרו האריס • ג'דסון הרמון • ג'יימס מידלטון קוקס • פרנק ויליס • ג'יימס מידלטון קוקס • הארי דייוויס • א. ויקטור דונהי • מאיירס קופר • ג'ורג' וייט • מרטין דייווי • ג'ון בריקר • פרנק לאושי • תומאס הרברט • פרנק לאושי • ג'ון ויליאם בראון • צ'. ויליאם אוניל • מייקל די סאלה • ג'ים רודס • ג'ון ג'יי גיליגן • ג'ים רודס • דיק סלסט • ג'ורג' ווינוביץ' • ננסי הוליסטר • בוב טאפט • טד סטריקלנד • ג'ון קייסיק • מייק דה ויין |  |

 |


|  |  |
| --- | --- |
| בקרת זהויות עריכת הנתון בוויקינתונים | 
* GND: 1178340279
* ISNI: 0000 0000 4335 6980
* LCCN: no93038378
* NARA: 10575171
* SNAC: w6jq2zvk
* VIAF: 29107331
* WorldCat: lccn-no93038378

 |